Gimė 1973 m. sausio 19 d. Prienuose. 1991 m. baigė Prienų 3-ąją vidurinę mokyklą. 1996 m. baigė Vilniaus pedagoginio universiteto Gamtos mokslų fakultetą, įgijo biologo-chemiko specialybę. 1996–1997 m. – Botanikos instituto Ekonominės botanikos laboratorijos vyr. laborantas, 1997–2001 m. – doktorantas, 2001–2002 m. – asistentas. 2001–2002 m. – Vilniaus prekybos ir verslo mokyklos chemijos mokytojas. 2002–2004 m. – Botanikos instituto Ekonominės botanikos laboratorijos mokslo darbuotojas.
2001 m. apgynė daktaro disertaciją „Gervuogių (Rubus plicatus, R. nessensis ir R. caesius) cenopopuliacijų struktūra, rūšių polimorfizmas ir paplitimas Lietuvoje“1. 2001 m. suteiktas daktaro laipsnis.
Disertaciniame darbe nustatė gervuogių (Rubus plicatus, R. nessensis ir R. caesius) paplitimą Lietuvoje, ištyrė jų cenopopuliacijų struktūrą skirtingomis ekologinėmis sąlygomis. Rubus plicatus, R. nessensis ir R. caesius genetinį polimorfizmą nustatė ir įvertino atsitiktinai amplifikuotų polimorfinių DNR žymenų metodu (RAPD). Pirmą kartą, panaudojus anatominį ir morfologinį metodus, nustatė Rubus plicatus, R. nessensis ir R. caesius antžeminės ir požeminės dalių ypatumus bei šių rūšių anatominius diagnostinius požymius.
Išspausdino 8 mokslinius straipsnius.
Lietuvos jaunųjų mokslininkų sąjungos narys.
Nuorodos
1 Kavaliauskas S. Gervuogių (Rubus plicatus, R. nessensis ir R. caesius) cenopopuliacijų struktūra, rūšių polimorfizmas ir paplitimas Lietuvoje = Structure of coenopopulations, species polymorphism and distribution of Rubus plicatus, R. nessensis and R. caesius in Lithuania : daktaro disertacijos santrauka. – Vilnius, 2001. – 29 p.